KOMMISSIONENS FORORDNING (EF) Nr. 890/1999

af 29. april 1999

om tilrettelæggelse af oplysningskampagner om mærkningen af oksekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2071/98 af 28. september 1998 om oplysningskampagner om mærkningen af oksekød(1), særlig artikel 4, og

ud fra følgende betragtninger:

(1) Ved Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter(2) blev der indført en ny mærkningsordning, der tog sigte på at give forbrugerne supplerende garantier;

(2) ifølge forordning (EF) nr. 2071/98 kan Fællesskabet finansiere oplysningskampagner, der har til formål at orientere forbrugerne om de garantier, der er forbundet med mærkningsordningen for oksekød;

(3) Kommissionen opstiller en liste over de medlemsstater, der ønsker at gennemføre oplysningskampagner, og fastsætter det beløb, der skal afsættes til finansiering af disse kampagner, efter proceduren i artikel 27 i Rådets forordning (EØF) nr. 805/68 af 27. juni 1968 om den fælles markedsordning for oksekød(3), senest ændret ved forordning (EF) nr. 1633/98(4);

(4) med henblik på den praktiske iværksættelse af de planlagte oplysningskampagner er der behov for nærmere bestemmelser, specielt vedrørende valg af programmer, disses indhold og gennemførelse; af bestemmelserne skal det fremgå, at der skal holdes samråd med de berørte medlemsstater; til det formål er det nødvendigt, at medlemsstaterne stiller forslag til Kommissionen om valg af programmer, fører kontrol med programgennemførelsen og foretager de nødvendige betalinger;

(5) den administrative og finansielle forvaltning af kontrakterne reguleres nu af Kommissionens forordning (EF) nr. 481/1999 af 4. marts 1999 om almindelige bestemmelser for forvaltning af programmer for salgsfremmende foranstaltninger for visse landbrugsprodukter(5), hvorfor nærværende forordning ikke behøver indeholde sådanne regler;

(6) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Medlemsstater, der har til hensigt at gennemføre oplysningskampagner for at orientere forbrugerne om de garantier, der er forbundet med EF-mærkningsordningen for oksekød, som blev indført ved forordning (EF) nr. 820/97, underretter hvert år Kommissionen herom inden den 1. december og første gang inden den 1. maj 1999.

2. Inden hvert års begyndelse og første gang inden den 15. maj 1999 skal Kommissionen efter proceduren i artikel 27 i forordning (EØF) nr. 805/68 og på grundlag af oplysninger modtaget i medfør af stk. 1.

- opstille listen over de medlemsstater, der har underrettet Kommissionen i medfør af stk. 1

- fordele det beløb, der er afsat til finansiering af oplysningskampagnerne og evalueringen af disse, mellem de enkelte medlemsstater under hensyn til oksekødsproduktionen i hver enkelt medlemsstat.

3. Inden udgangen af hvert år foretages der en ny gennemgang af de budgetoverslag, som det samlede beløb til finansiering af dette tiltag er baseret på. Resultatet af gennemgangen vil blive taget i betragtning ved fastsættelsen af det beløb, der skal finansiere den følgende oplysningskampagne.

Artikel 2

1. Under overholdelse af EF-reglerne og efter indkaldelse af tilbud udvælger et organ, der er udpeget af den enkelte medlemsstat, ud fra alle relevante kriterier og de indgivne programmer det bureau eller den organisation, der skal gennemføre oplysningskampagnerne. Senest tre måneder efter opstillingen af listen over medlemsstater som omhandlet i artikel 1, stk. 2, forelægger organet Kommissionen det program, som det valgte bureau eller den valgte organisation har foreslået, sammen med en begrundet udtalelse om, hvorvidt det opfylder betingelserne i artikel 3.

2. Kommissionen gennemgår de af medlemsstaterne forelagte programmer, og, hvis disse opfylder betingelserne i artikel 3, bemyndiger den de enkelte medlemsstater til at indgå kontrakt med det bureau eller den organisation, der har udarbejdet det valgte program, efter at have underrettet Forvaltningskomitéen for Oksekød herom.

3. Det ovenfor nævnte organ indgår i kontrakten på grundlag af en standardkontrakt, som Kommissionen stiller til rådighed.

Artikel 3

1. Et program skal mindst indeholde følgende:

- en detaljeret beskrivelse af den planlagte oplysningskampagne samt de forventede resultater

- præcis og detaljeret angivelse af de forventede omkostninger ved hver foranstaltning

- oplysninger om de midler, der skal tages i brug

- gennemførelsesfrister og tidsplan for de forskellige foranstaltninger; foranstaltningerne skal være gennemført senest tolv måneder efter kontraktens underskrivelse

- angivelse af tredjemand, hvis en sådan deltager i programgennemførelsen.

2. Foranstaltningerne i programmet:

- skal informere om de betingelser og forpligtelser, der er fastsat i Rådets forordning (EF) nr. 820/97 med hensyn til EF-mærkningsordningen, navnlig mulighederne for at spore kød og garantierne i forbindelse med det tilhørende kontrolsystem

- må ikke kun gælde den ordning, der anvendes i en enkelt medlemsstat, men skal informere om mærkningsordningen som helhed og navnlig lægge vægt på EF-aspektet. Til det formål skal de forskellige mærkningseksempler refere til flere medlemsstater

- må ikke henvise til varemærker

- må ikke erstatte lignende allerede igangværende foranstaltninger, men kan eventuelt udbygge dem.

Artikel 4

Bestemmelserne i forordning (EF) nr. 481/1999 om almindelige bestemmelser for forvaltning af programmer for salgsfremmende foranstaltninger for visse landbrugsprodukter anvendes, medmindre andet er fastsat i nærværende forordning.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. april 1999.

På Kommissionens vegne

Franz FISCHLER

Medlem af Kommissionen

(1) EFT L 265 af 30.9.1998, s. 2.

(2) EFT L 117 af 7.5.1997, s. 1.

(3) EFT L 148 af 28.6.1968, s. 24.

(4) EFT L 210 af 28.7.1998, s. 17.

(5) EFT L 57 af 5.3.1999, s. 8.